*Ti menjetek fel az ünnepre, én erre az ünnepre még nem megyek fel, mert az én időm még nem jött el.”*  (Jn 7,8)

Jézus elbocsátja féltestvéreit: ti csak menjetek, érjetek oda a kezdésre. Azért mert Ő még nem indul, másokat nem gátol. Jézus várja a megfelelő időt.

Amikor Jézussal teszünk valamit és már kezd kirajzolódni a tennivaló, gyakran a sietség a gond. Már tudom mit kell tennem, úgy hogy gyerünk. Jézus más példát ad itt elénk. Az Ő ideje még nem jött el, nem is indul. Hányszor „fogtam a ló elé a szekeret” azaz siettem és messze nem a várt eredmény következett. Hányszor kellett Jézusnak rendet teremteni ilyenek miatt. A csodálatos az, hogy Ő ilyenkor nem leteremt, hanem az újrakezdés lehetőségét adja. És milyen jó ötletei vannak!

Amikor ő kezdeményezi a teendőket, akkor a szükséges feltételek is biztosítva vannak. Néha rejtve ugyan, de ez megfelelő lehetőség a hit növekedésére.

Ellenben van olyan, amihez már nem kell időt kérni. A megváltás ma a miénk, nem kell kivárni. Ma megragadható. *Vadon Gyula*